[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 8.10.2009

KOM(2009)537 endelig

Forslag til

RÅDETS AFGØRELSE

om den holdning, der skal indtages på Det Europæiske Fællesskabs vegne med hensyn til forslaget om vedtagelse af regionale handlingsplaner inden for rammerne af gennemførelsen af artikel 15 i protokollen om beskyttelse af Middelhavet mod forurening fra landbaserede kilder og aktiviteter

BEGRUNDELSE

1. Fællesskabet og de medlemsstater, der grænser op til Middelhavet, er parter i konventionen om beskyttelse af Middelhavets havmiljø og kystområder (Barcelona-konventionen) og dens protokol om beskyttelse af Middelhavet mod landbaserede kilder og aktiviteter.

2. Miljøbeskyttelse og især beskyttelse af vand mod forurening, der er formålet med konventionen og protokollen, reguleres i vid udstrækning gennem fællesskabslovgivning (f.eks. vandrammedirektivet, direktivet om rensning af byspildevand og havstrategirammedirektivet). Eftersom konventionen og protokollen skaber rettigheder og forpligtelser på dette område, har Fællesskabet interesse i at sikre, at der er overensstemmelse mellem på den ene side målsætningerne for Fællesskabets politik og lovgivning og på den anden side de tilsagn, der afgives som led i disse instrumenter.

3. Ifølge protokollen om landbaserede kilder, der trådte i kraft den 11. maj 2008, skal parterne i konventionen vedtage regionale handlingsplaner til bekæmpelse af forurening fra landbaserede kilder og aktiviteter. Ifølge protokollens artikel 15 bliver foranstaltningerne og køreplanerne bindende, når først de regionale handlingsplaner er blevet vedtaget på mødet mellem parterne.

4. MED POL, der er det relevante tekniske organ under konventionen med ansvar for forureningsbekæmpelse, har behandlet og godkendt tre udkast til regionale handlingsplaner (for nedbringelse af BOD5, for udfasning af DDT og for eliminering af syv andre stoffer med toksiske egenskaber, der bioakkumulerer og spredes bredt). De retlige begreber med relation til affald bygger på de vigtigste internationale aftaler på området og især Baselkonventionen om kontrol med grænseoverskridende overførsel af farligt affald og bortskaffelse heraf og Stockholmkonventionen om persistente organiske miljøgifte.

5. Bestemmelserne i de foreslåede planer stammer hovedsagelig fra internationale aftaler, som Fællesskabet og dets medlemsstater er parter i, og implementeringen af disse regler burde ikke medføre ændringer af de relevante politikker og instrumenter i EU takket være den kombinerede anvendelse af al den relevante EU-lovgivning, herunder direktivet om rensning af byspildevand, sammenholdt med kravene i badevandsdirektivet og vandrammedirektivet.

6. På det 16. ordinære møde mellem parterne til Barcelonakonventionen, der vil blive afholdt i Marrakech den 3.-5. november 2009, bør Fællesskabet derfor give sin tilslutning til vedtagelsen af ovennævnte regionale handlingsplaner inden for rammerne af gennemførelsen af protokollen om landbaserede kilder.

7. Eftersom de beslutninger, der vil blive vedtaget på mødet mellem parterne, får retsvirkninger, skal Fællesskabet fastlægge en holdning, jf. EF-traktatens artikel 300, stk. 2, andet afsnit. Det er derfor nødvendigt, at Rådet træffer en afgørelse efter forslag fra Kommissionen. Europa-Parlamentet skal straks underrettes fuldt ud om fastlæggelsen af Fællesskabets holdning, jf. EF-traktatens artikel 300, stk. 2, tredje afsnit.

Forslag til

RÅDETS AFGØRELSE

om den holdning, der skal indtages på Det Europæiske Fællesskabs vegne med hensyn til forslaget om vedtagelse af regionale handlingsplaner inden for rammerne af gennemførelsen af artikel 15 i protokollen om beskyttelse af Middelhavet mod forurening fra landbaserede kilder og aktiviteter

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 175, stk. 1, sammenholdt med artikel 300, stk. 2, andet afsnit,

under henvisning til forslag fra Kommissionen[1], og

ud fra følgende betragtninger:

8. Fællesskabet og de medlemsstater, der grænser op til Middelhavet, er parter i konventionen om beskyttelse af Middelhavets havmiljø og kystområder[2] og dens protokol om beskyttelse af Middelhavet mod forurening fra landbaserede kilder og aktiviteter[3].

9. Miljøbeskyttelse, herunder beskyttelse af vand mod forurening, reguleres i meget vid udstrækning gennem fællesskabslovgivning. Eftersom konventionen og protokollen skaber rettigheder og forpligtelser på dette område, har Fællesskabet interesse i at sikre, at der er overensstemmelse mellem på den ene side målsætningerne for Fællesskabets politik og lovgivning og på den anden side de tilsagn, der afgives som led i disse instrumenter.

10. Ifølge protokollen om beskyttelse af Middelhavet mod forurening fra landbaserede kilder og aktiviteter, der trådte i kraft den 11. maj 2008, skal parterne på deres møde vedtage regionale handlingsplaner og –programmer indeholdende foranstaltninger til og køreplaner for bekæmpelse af forurening fra landbaserede kilder og aktiviteter. Når der på mødet mellem parterne i konventionen vedtages planer, bliver de deri beskrevne foranstaltninger og køreplaner bindende for parterne på ethundredeogfirsindstyvendedagen efter deres meddelelse.

11. Det organ, som parterne har udpeget til at forberede parternes møde, har udarbejdet tre udkast til regionale handlingsplaner (for nedbringelse af BOD5, for udfasning af DDT og for syv andre stoffer med toksiske egenskaber, der bioakkumulerer og spredes bredt), som er blevet behandlet og godkendt af det relevante tekniske organ under konventionen.

12. På det 16. ordinære møde mellem parterne til konventionen om beskyttelse af Middelhavets havmiljø og kystområder bør Fællesskabet og medlemsstaterne arbejde snævert sammen for at sikre, at de endeligt vedtagne handlingsplaner er forenelige med fællesskabslovgivningen.

13. Vedtagelsen af de foreslåede regionale handlingsprogrammer bør derfor støttes —

TRUFFET FØLGENDE AFGØRELSE:

Eneste artikel

På det 16. ordinære møde mellem parterne i konventionen om beskyttelse af Middelhavets havmiljø og kystområder bør Fællesskabet støtte vedtagelsen af de regionale planer for nedbringelse af BOD5 fra byspildevand, for eliminering af aldrin, chlordan, dieldrin, endrin, heptachlor, mirex og toxaphen samt for udfasning af DDT inden for rammerne af gennemførelsen af artikel 15 i protokollen om beskyttelse af Middelhavet mod forurening fra landbaserede kilder og aktiviteter.

Udfærdiget i Bruxelles, den .

På Rådets vegne

Formand

[1] EUT C […] af […], s. […].

[2] EFT L 240 af 19.9.1977, s. 1, og EFT L 322 af 14.12.1999, s. 32.

[3] EFT L 322 af 14.12.1999, s. 18.